Sud u Osijeku upravo je izrekao presudu u slučaju Zdravka Mamića i ostalih. Zdravko Mamić dobio je 6 i pol godina zatvora, Zoran Mamić 4 godine i 11 mjeseci, Damir Vrbanović 3, a bivši poreznik Milan Pernar 4 godine i dva mjeseca. Nadalje, ako presuda postane pravomoćna, Zdravko Mamić morat će vratiti 52 milijuna kuna. Osim nekretnina, u taj iznos spada i gotov novac koji će država skinuti s njegovih te računa članova obitelji. Ta su sredstva zamrznuta, no važno je naglasiti da će mu, dakle, imovina biti oduzeta tek po pravomoćnosti.

Optužnica se sastojala od nekoliko točaka i proglašeni su krivim gotovo po svima. Možda nejneočekivanije, Zdravko i Zoran Mamić te Damir Vrbanović proglašeni su krivim za izvlačenje novca iz Dinama. Sud smatra kako je Dejanu Lovrenu neosporno isplaćeno 50 posto obeštećenja od transfera u Lyon, te kako je dokazano da je naknadno potpisao aneks ugovora koji je omogućio da mu Dinamo isplati novac.

Novac je kasnije prebačen na račun Zorana Mamića koji je dio prebacio Dinamu, a dio zadržao za sebe. Dinamo je ovime oštećen za 35 milijuna kuna, a optuženi su sebi priskrbili značajnu financijsku korist. Prema stavu suda ni Luka Modrić nije imao pravo na 50 posto naknade od transfera.

Na izricanju se nije pojavio ni jedan okrivljenik

Nadalje, gospodin Mamić, njegov brat Zoran Mamić i Milan Pernar proglašeni su krivim za utaju poreza, što je obuhvaćala druga točka optužnice. S druge strane, poreznik Milan Pernar i Zoran Mamić oslobođeni su optužbi po prvoj točki optužnice koja se odnosila na podmićivanje. USKOK je Pernara po ovoj točki optuživao da je primio mito od Zorana Mamića kako bi donio rješenja kojima bi ovaj izbjegao plaćanja poreznih obveza.

Nepravomoćnu presudu donijelo je danas sudsko vijeće Županijskog suda u Osijeku. Osim Mamića, optuženi su i njegov brat Zoran, bivši Dinamov direktor Damir Vrbanović i poreznik Milan Pernar. Na izricanju presude nije se pojavio nitko od okrivljenika.

USKOK za sve zatražio bezuvjetnu kaznu zatvora

Tijekom istrage i suđenja ispitano je 97 svjedoka, pregledana brojna dokumentacija, provedena financijsko-knjigovodstvena i druga vještačenja. Suđenje je obilježilo i nekoliko verbalnih izgreda Zdravka Mamića, koji je 1. rujna prošle godine, tijekom svjedočenja nogometaša Dejana Lovrena, zbog remećenja reda udaljen iz sudnice do okončanja dokaznog postupka. Mamić se pred sudskim vijećem ponovno pojavio tek 16. travnja ove godine kako bi mu se predočili dokazi izvedeni tijekom njegovog odsustva sa suđenja.

USKOK je za sva okrivljene zatražio bezuvjetnu kaznu zatvora jer su smatrali da im je dokazana krivnja. Konkretno, isticali su da je iskazima svjedoka, vještačenjima i materijalnom dokumentacijom dokazano da je Milan Pernar primio mito od Zorana Mamića kako bi donio rješenja kojima bi ovaj izbjegao plaćanja poreznih obveza. U odnosu na podjele transfernih obeštećenja Dinama sa Lukom Modrićem i Dejanom Lovrenom, USKOK je smatrao da su aneksi kojima je to regulirano antadatirani “što dokazuju grafološka vještačenja” te da su sačinjeni kako bi se stekla protupravna imovinska korist.

Mamić jučer pobjegao u Međugorje

Mamić je, podsjetimo, jučer napustio Hrvatsku. Otišao je u BiH, u Međugorje, gdje je dočekao presudu. Kako smo jučer pisali, Mamić ima bosanskohercegovačko državljanstvo, što je jučer potvrdio nekim medijima i napisao na svom Facebooku. Tvrdi kako nije u bijegu te da je u Međugorje otišao spontano jer je to njegova druga domovina, čije državljanstvo posjeduje i gdje ima imovinu.